Skok en meegevoel met sterftes by Sibanye-Stillwater -Solidariteit Wêreld
Tuis › Mediaverklarings › Skok en meegevoel met sterftes by Sibanye-Stillwater
Solidariteit het vandag sy meegevoel betuig aan die familie en naasbestaandes van die werknemers van Sibanye-Stillwater wat Vrydag in twee afsonderlike voorvalle oorlede is. Drie persone is by die Beatrix-myn in Welkom oorlede, en 'n vierde by die Khuseleka-skag in Rustenburg.
"Ons het met skok en ontsteltenis kennis geneem van die gevare waaraan mynwerkers by Sibanye-Stillwater se myne blootgestel word," sê Gideon du Plessis, hoofsekretaris van Solidariteit. "Die dodetal by Sibanye-Stillwater se myne staan tans op 15 vir die jaar, en dit wil voorkom of die veiligheid van hul personeel en die voorkoming van moontlike lewensverlies nie werklik 'n prioriteit is nie. Die houding van die maatskappy, wat ook skerp na vore kom in salarisonderhandelinge, dui daarop dat die maatskappy nie sy werknemers na waarde ag nie."
Uit die aard van die ongeluk by Welkom wil dit voorkom asof 'n vragmotor buite beheer geraak het en drie persone in die proses vergruis is. Dit volg op die sterfte van die ander werknemer by die Khuseleka-skag in Rustenburg, wat ook Vrydag gesterf het. Dit bring die totale sterftes by Sibanye-Stillwater se myne op 'n skokkende 15 te staan vir die jaar tot dusver.
Die ondersoek wat tans deur die hoofinspekteur van die Departement van Minerale Hulpbronne en Energie, mnr. David Msiza, uitgevoer word, word ten volle deur Solidariteit ondersteun.
"Ons doen 'n beroep op mnr. Msiza om streng op te tree indien enige oortreding van die voorgeskrewe veiligheids- en gesondheidswetgewing bewys sou word," sluit Du Plessis af.
Foto: Mining News
Sanett is gebore om 'n onderwyseres te wees én om te vermaak. As klein dogtertjie het sy reeds in die rondte gedraai en "Heidi, Heidi …" gesing. Sy het haar toneelspeldebuut in Die Kongres by die KKNK in 1997 gemaak. Verskeie teaterproduksies het in die Oos-Kaap gevolg en talle van haar vertolkings is vir toekennings benoem. Dit was een van haar dramavriende, Danie M